OIKEUSMINISTERIÖ
Lainvalmisteluosasto
PL 25
00023 VALTIONEUVOSTO

LAUSUNTOPYYNTÖ 11/41/2003

ASUNTO-OSAKEYHTIÖLAKITYÖRYHMÄN VÄLIRAPORTTI

Oikeusministeriö on pyytänyt kauppa- ja teollisuusministeriöltä lausuntoa asunto-osakelakityöryhmän väliraportista.

Kauppa- ja teollisuusministeriö esittää lausuntonaan seuraavaa:

Kauppa- ja teollisuusministeriö haluaa kiinnittää huomiota asunto-osakeyhtiölain säännökseen, joka koskee osakkaan oikeutta tehdä muutostöitä sekä säännökseen, joka koskee osakkaan kunnossapitovastuuta. 

Asunto-osakeyhtiölain 77 §:n 1 momentin mukaan osakkeenomistajalla on oikeus tehdä muutoksia tiloissa, joihin hänen osakkeensa tuottavat hallintaoikeuden. Tuoreessa korkeimman oikeuden ennakkoratkaisussa (KKO: 2005:26) on ratkaistu kysymys siitä, onko osakkeenomistajalla oikeutta tehdä muutostöitä asuntonsa edustalla olevalla piha-alueella, kun yhtiöjärjestyksessä ei ollut määrätty, että osakkeet oikeuttavat myös tämän alueen hallintaan. Ratkaisun mukaan muutosoikeus koskee vain sellaisia tiloja, joihin osakkeet tuottavat hallintaoikeuden. Tosiasiallinen tilojen hallinta ilman yhtiöjärjestysmääräystä ei näin ollen riitä. On kuitenkin varsin tavallista, että osakkeita myytäessä ilmoitetaan, että asuinhuoneistoon kuuluu myös huoneiston kohdalla oleva maa-alue, vaikka yhtiöjärjestyksessä ei ole tästä mainintaa. Osakkeenomistajilla on myös usein tapana hoitaa tällaista piha-aluetta ja tehdä siihen muutoksia esimerkiksi istutuksilla tai rakennelmilla.

Osakkeenomistajan kunnossapitovastuusta säädetään asunto-osakeyhtiölain 79 §:n 2 momentissa. Sen mukaan osakkeenomistajan on pidettävä kunnossa hallitsemansa huoneiston sisäosat ja muut osakkeiden perusteella hallinnassaan olevat tilat. Ehdotuksen mukaan osakkeenomistajan olisi pidettävä kunnossa osakkeiden perusteella hallinnassaan olevat sisätilat. 

Edellä mainittua ilmaisua voisi olla perusteltua tarkentaa, koska osakkeenomistajan kunnossapitovastuun piiriin tulisi kuulua myös sellainen piha-alue, johon osakkeet yhtiöjärjestyksen mukaan tuottavat hallintaoikeuden.

Erkki Virtanen
Kansliapäällikkö

Teija Miller
Hallitussihteeri